v 1 Til songmeistarans, við streingjaleiki; ein maskil av Dávidi. v 2 Lýð, o Guð, á mína bøn, loyn teg ikki fyri neyðarrópi mínum! v 3 Gev mær gætur og svara mær, tí eg klagi av trega og stynji, v 4 fyri rópan av fíggindum og treingjan av illmennum, tí teir órætt á meg skúgva og í vreiði meg elta! v 5 Hjarta mítt gevur seg í mínum brósti, deyðans ræðslur eru komnar á meg. v 6 Ótti og bivan hava meg tikið, nøtran á meg gongur. v 7 Og eg sigi: Gævi eg hevði veingir sum dúgvan, so fleyg eg burt og fann skjól! v 8 Ja, langa leið eg vildi mær skunda at finna í oyðimørk griðstað. Sela. v 9 Í skundi eg fór at søkja mær lívd móti ódnarvindi og veðri! v 10 Vill teir, Harri, klúgv teirra tungur! Tí sæð eg havi valdsgerð og ófrið í staðinum. v 11 Dag og nátt teir ganga runt á hansara múrum; skaðar og ógerðir eru í miðjum staðinum, v 12 yvirgangsverk har heldur til, fals og svik ei víkja frá hansara torgum. v 13 Tí tað er ikki mín fíggindi, ið meg háðar, tað kundi eg tolt, ikki mín óvinur, ið vanvirðir meg, honum kundi eg komist undan. v 14 Men tað er tú, javnlíki mín, vinur mín, lagsmaður mín! v 15 Vit, sum løgdu vinalig samráð saman, sum samhugaðir gingu í Guðs hús saman! v 16 Lat deyðan teir ráma! Lat teir livandi fara í helheim niður! Tí illskapur er í goymslum teirra og hjørtum. v 17 Men eg, eg rópi til Guð, Harrin vil veita mær bjarging. v 18 Kvøld og morgun og miðjan dag vil eg klaga og stynja, og hann hoyrir reyst mína. v 19 Harrin loysir út sál mína í friði frá teimum, ið søkja at mær, tí fjølmangir eru teir um meg. v 20 Guð, ið frá upphavi trónar, Sela, vil hoyra og kúga teir, ið ikki kenna at skifta sinni og ikki hava ótta fyri Guði. v 21 Hann legði hond á vinir sínar, og fostbrøðralagið hann breyt. v 22 Hálari enn smør er muður hans, men svik er honum í hjarta; mjúkari enn olja eru orð hans, men eru tó drigin svørð. v 23 Kasta tína byrði á Harran, og hann skal halda tær uppi! Allar ævir hann ikki vil loyva, at rættvísur fótfesti missir! v 24 Men tú, Guð, skal stoyta teir í gravdýpið niður. Blóðmenn og svikarar skulu ei náa til helvtar av lívsævi síni. Men eg líti fast á teg!